62023TJ0167_RES
Kawża T‑167/23
(pubblikazzjoni ta’ estratti)
LAT Nitrogen Piesteritz GmbHuCornerstone Chemical Co.
vs
L-Aġenzija Ewropea għas-Sustanzi Kimiċi
Sentenza tal-Qorti Ġenerali (Il-Ħames Awla) tad‑9 ta’ Lulju 2025
“REACH – Sustanzi ta’ tħassib serju ħafna – Stabbiliment ta’ lista ta’ sustanzi identifikati bl-għan li jiġu eventwalment inklużi fl-Anness XIV tar-Regolament (KE) Nru 1907/2006 – Deċiżjoni li tidentifika l-melamina bħala sustanza li tissodisfa l-kriterji għall-inklużjoni fil-lista – Obbligu ta’ motivazzjoni – Dritt għal smigħ – Eċċess ta’ poter – Artikolu 57 tar-Regolament Nru 1907/2006 – Żball manifest ta’ evalwazzjoni – Proporzjonalità – Prinċipju ta’ prekawzjoni – Użu ħażin ta’ poter”
Approssimazzjoni tal-leġiżlazzjonijiet – Reġistrazzjoni, evalwazzjoni u awtorizzazzjoni ta’ sustanzi kimiċi – Regolament REACH – Sustanzi ta’ tħassib serju ħafna – Proċedura ta’ identifikazzjoni – Votazzjoni tal-Kumitat tal-Istati Membri (KSM) – Kompetenza tal-KSM sabiex jistabbilixxi r-regoli dwar il-modalitajiet ta’ din il-votazzjoni fir-Regoli tal-Proċedura tiegħu
(Regolament tal-Parlament Ewropew u tal-Kunsill Nru 1907/2006, Artikoli 82 u 85(9))
(ara l-punti 33 sa 37)
Approssimazzjoni tal-leġiżlazzjonijiet – Reġistrazzjoni, evalwazzjoni u awtorizzazzjoni ta’ sustanzi kimiċi – Regolament REACH – Sustanzi ta’ tħassib serju ħafna – Proċedura ta’ identifikazzjoni – Ftehim unanimu tal-Kumitat tal-Istati Membri – Astensjoni ta’ Stat Membru – Assenza ta’ effett fuq deċiżjoni vvotata b’unanimità mill-Istati Membri preżenti
(Artikolu 238(4) TFUE; Regolament tal-Parlament Ewropew u tal-Kunsill Nru 1907/2006, Artikoli 59(8) u 85(8))
(ara l-punti 38 sa 40, 42 sa 45, u 57 sa 61)
Approssimazzjoni tal-leġiżlazzjonijiet – Reġistrazzjoni, evalwazzjoni u awtorizzazzjoni ta’ sustanzi kimiċi – Regolament REACH – Sustanzi ta’ tħassib serju ħafna – Proċedura ta’ identifikazzjoni – Konsultazzjoni pubblika – Portata – Dritt għal smigħ tal-partijiet ikkonċernati – Esklużjoni – Dritt tal-partijiet ikkonċernati li jissottomettu osservazzjonijiet – Inklużjoni
(Karta tad-Drittijiet Fundamentali tal-Unjoni Ewropea, Artikolu 41; Regolament tal-Parlament Ewropew u tal-Kunsill Nru 1907/2006, Artikoli 57, 59(2) sa (5), u 85(4))
(ara l-punti 68 sa 72, 75 sa 93, 98 sa 102, u 127)
Approssimazzjoni tal-leġiżlazzjonijiet – Reġistrazzjoni, evalwazzjoni u awtorizzazzjoni ta’ sustanzi kimiċi – Regolament REACH – Sustanzi ta’ tħassib serju ħafna – Proċedura ta’ identifikazzjoni – Setgħa ta’ evalwazzjoni tal-awtoritajiet tal-Unjoni – Portata – Stħarriġ ġudizzjarju – Limiti
(Regolament tal-Parlament Ewropew u tal-Kunsill Nru 1907/2006, Artikolu 57(f))
(ara l-punti 131 sa 140)
Approssimazzjoni tal-leġiżlazzjonijiet – Reġistrazzjoni, evalwazzjoni u awtorizzazzjoni ta’ sustanzi kimiċi – Regolament REACH – Sustanzi ta’ tħassib serju ħafna – Proċedura ta’ identifikazzjoni – Evalwazzjoni tal-perikoli marbuta mal-proprjetajiet intrinsiċi ta’ sustanza – Kriterji ta’ evalwazzjoni – Teħid inkunsiderazzjoni ta’ taħlita ta’ diversi effetti sabiex tiġi stabbilita l-gravità tagħhom – Ammissibbiltà
(Regolamenti tal-Parlament Ewropew u tal-Kunsill Nru 1907/2006, Artikolu 57, it-Taqsimiet 1 sa 4 tal-Anness I, Annessi XIII u XIV, u t-Taqsima 2 tal-Anness XV, u Nru 1272/2008)
(ara l-punti 143 sa 159)
Approssimazzjoni tal-leġiżlazzjonijiet – Reġistrazzjoni, evalwazzjoni u awtorizzazzjoni ta’ sustanzi kimiċi – Regolament REACH – Sustanzi ta’ tħassib serju ħafna – Proċedura ta’ identifikazzjoni – Evalwazzjoni tal-perikoli marbuta mal-proprjetajiet intrinsiċi ta’ sustanza – Kriterji ta’ evalwazzjoni – Assenza ta’ rekwiżit ta’ appartenenza għal klassi ta’ perikolu – Nuqqas tal-Aġenzija Ewropea għas-Sustanzi Kimiċi (ECHA) li teżamina mill-ġdid il-klassijiet ta’ perikolu – Assenza ta’ obbligu għall-ECHA li turi n-natura irriversibbli tal-effetti ta’ sustanza
(Regolamenti tal-Parlament Ewropew u tal-Kunsill Nru 1907/2006, Artikolu 57(f) u Anness I, u Nru 1272/2008, Artikolu 37(6))
(ara l-punti 165, 166, 175 u 176)
Approssimazzjoni tal-leġiżlazzjonijiet – Reġistrazzjoni, evalwazzjoni u awtorizzazzjoni ta’ sustanzi kimiċi – Regolament REACH – Sustanzi ta’ tħassib serju ħafna – Proċedura ta’ identifikazzjoni – Evalwazzjoni tal-perikoli marbuta mal-proprjetajiet intrinsiċi ta’ sustanza – Kriterji ta’ evalwazzjoni – Assenza ta’ obbligu ta’ teħid inkunsiderazzjoni tad-data dwar l-espożizzjoni
(Regolament tal-Parlament Ewropew u tal-Kunsill Nru 1907/2006, Artikoli 57, 58(2), 60(2), 64(4) u 70, it-Taqsima 6 tal-Anness I u l-punt 2 tat-Taqsima 2 tal-Anness XV)
(ara l-punti 191 sa 193)
Approssimazzjoni tal-leġiżlazzjonijiet – Reġistrazzjoni, evalwazzjoni u awtorizzazzjoni ta’ sustanzi kimiċi – Regolament REACH – Sustanzi ta’ tħassib serju ħafna – Proċedura ta’ identifikazzjoni – Deċiżjoni tal-Aġenzija Ewropea għas-Sustanzi Kimiċi (ECHA) li tidentifika l-melamina bħala sustanza ta’ tħassib serju ħafna – Insuffiċjenza ta’ prova dwar il-gravità tat-tossiċità tal-melamina għar-riproduzzjoni – Żball manifest ta’ evalwazzjoni mingħajr effett fuq il-legalità tad-deċiżjoni – Ġustifikazzjoni – Proprjetajiet intrinsiċi oħra tal-melamina li jista’ jkollhom effetti serji fuq is-saħħa tal-bniedem u fuq l-ambjent
(Artikoli 263 TFUE u 296 TFUE; Regolamenti tal-Parlament Ewropew u tal-Kunsill Nru 1907/2006, Artikolu 57(f) u Anness XV, u Nru 1272/2008, Anness I)
(ara l-punti 210 sa 215, 220 sa 230, 427 u 429)
Approssimazzjoni tal-leġiżlazzjonijiet – Reġistrazzjoni, evalwazzjoni u awtorizzazzjoni ta’ sustanzi kimiċi – Regolament REACH – Sustanzi ta’ tħassib serju ħafna – Proċedura ta’ identifikazzjoni – Determinazzjoni tal-livell ta’ tħassib ta’ sustanza – Teħid inkunsiderazzjoni tad-data relatata mal-espożizzjoni tal-bniedem li tirrifletti l-miżuri ta’ ġestjoni tar-riskji fis-seħħ – Ammissibbiltà
(Regolament tal-Parlament Ewropew u tal-Kunsill Nru 1907/2006, Artikolu 57(f))
(ara l-punt 416)
Approssimazzjoni tal-leġiżlazzjonijiet – Reġistrazzjoni, evalwazzjoni u awtorizzazzjoni ta’ sustanzi kimiċi – Regolament REACH – Sustanzi ta’ tħassib serju ħafna – Proċedura ta’ identifikazzjoni – Determinazzjoni tal-livell ta’ tħassib ta’ sustanza – Teħid inkunsiderazzjoni tad-data minbarra dik dwar il-perikoli li jirriżultaw mill-proprjetajiet intrinsiċi tas-sustanzi kkonċernati – Ammissibbiltà
(Regolament tal-Parlament Ewropew u tal-Kunsill Nru 1907/2006, Artikolu 57(f))
(ara l-punt 417)
Approssimazzjoni tal-leġiżlazzjonijiet – Reġistrazzjoni, evalwazzjoni u awtorizzazzjoni ta’ sustanzi kimiċi – Regolament REACH – Sustanzi ta’ tħassib serju ħafna – Proċedura ta’ identifikazzjoni – Deċiżjoni tal-Aġenzija Ewropea għas-Sustanzi Kimiċi (ECHA) li tidentifika l-melamina bħala sustanza ta’ tħassib serju ħafna – Ksur tal-prinċipju ta’ proporzjonalità – Assenza
(Artikolu 5(4) TUE; Regolament tal-Parlament Ewropew u tal-Kunsill Nru 1907/2006, premessa 69 u Artikoli 1(1) u (3), 14(6), 55, 57(f), 58, 59 u 60(2) u (4), u t-Taqsima 5.1.1 tal-Anness I, u Anness XIV)
(ara l-punti 433 sa 464)
Approssimazzjoni tal-leġiżlazzjonijiet – Reġistrazzjoni, evalwazzjoni u awtorizzazzjoni ta’ sustanzi kimiċi – Regolament REACH – Sustanzi ta’ tħassib serju ħafna – Proċedura ta’ identifikazzjoni – Deċiżjoni tal-Aġenzija Ewropea għas-Sustanzi Kimiċi (ECHA) li tidentifika l-melamina bħala sustanza ta’ tħassib serju ħafna – Kriterji ta’ proprjetà ta’ sustanza persistenti, mobbli u tossika – Użu ħażin ta’ poter – Assenza
(Regolament tal-Parlament Ewropew u tal-Kunsill Nru 1907/2006, Artikolu 57(f))
(ara l-punti 478 sa 487)
Sunt
Il-Qorti Ġenerali, adita b’rikors għal annullament, li hija ċaħdet, kontra d-deċiżjoni tal-Aġenzija Ewropea għas-Sustanzi Kimiċi (ECHA) li identifikat il-melamina bħala sustanza “ta’ tħassib serju ħafna” skont ir-Regolament REACH (
1
), tat deċiżjoni dwar il-kwistjoni ġdida tar-regoli ta’ votazzjoni stabbiliti fir-Regoli tal-Proċedura tal-Kumitat tal-Istati Membri (iktar ’il quddiem il-“KSM”) u ġabret fil-qosor il-ġurisprudenza, minn naħa, f’dak li jirrigwarda d-dritt tal-partijiet ikkonċernati li jippreżentaw osservazzjonijiet fil-kuntest tal-proċedura ta’ identifikazzjoni tas-sustanzi ta’ tħassib serju ħafna u, min-naħa l-oħra, f’dak li jirrigwarda l-kunċett ta’ “proprjetajiet intrinsiċi”.
Din id-deċiżjoni tal-ECHA, ikkontestata minn żewġ rikorrenti, LAT Nitrogen Piesteritz GmbH u Cornerstone Chemical Co., impriżi produtturi ta’ melamina stabbiliti fil-Ġermanja u fl-Istati Uniti, kienet ġiet adottata wara l-preżentata mir-Repubblika Federali tal-Ġermanja ta’ fajl skont l-Anness XV tar-Regolament REACH favur l-identifikazzjoni tal-melamina bħala sustanza ta’ tħassib serju ħafna, sa fejn kienet tissodisfa l-kriterji stabbiliti fl-Artikolu 57(f) tar-Regolament REACH. Wara din il-preżentata tal-fajl, l-ECHA stiednet lill-partijiet ikkonċernati jissottomettu l-osservazzjonijiet tagħhom dwar dan (
2
). Wara s-sottomissjoni ta’ osservazzjonijiet, il-fajl intbagħat lill-KSM, li laħaq ftehim unanimu dwar din l-identifikazzjoni.
Il-kunsiderazzjonijiet tal-Qorti Ġenerali
Qabelxejn, il-Qorti Ġenerali ċaħdet l-eċċezzjoni ta’ illegalità mqajma kontra l-Artikolu 19(5) tar-Regoli tal-Proċedura tal-KSM, li kien jipprovdi li l-astensjonijiet tal-membri preżenti jew irrappreżentati ma jipprekludux l-adozzjoni mill-KSM ta’ azzjonijiet li jeħtieġu l-unanimità.
Fil-fatt, fir-rigward, minn naħa, tal-kompetenza tal-KSM sabiex jistabbilixxi l-modalitajiet ta’ votazzjoni fir-Regoli tal-Proċedura tiegħu, il-Qorti Ġenerali enfasizzat li l-lista ta’ kwistjonijiet li jistgħu jiġu rregolati mid-dispożizzjonijiet tar-Regoli tal-Proċedura stabbilita mill-Artikolu 85(9) tar-Regolament REACH ma hijiex eżawrjenti. Peress li r-Regolament REACH jirregola biss il-kwistjoni tat-tip ta’ maġġoranza li għandha tintlaħaq għall-adozzjoni ta’ deċiżjoni ta’ identifikazzjoni tas-sustanzi ta’ tħassib serju ħafna, ir-regoli l-oħra ta’ votazzjoni kellhom jiġu stabbiliti fir-Regoli tal-Proċedura tal-KSM, sabiex jiġi evitat ir-riskju li dan tal-aħħar isib ruħu quddiem lakuna legali. L-istabbiliment ta’ tali regoli kien jikkontribwixxi, barra minn hekk, sabiex jiggarantixxi l-prevedibbiltà tagħhom u jippermetti lid-destinatarji tal-atti adottati li jkunu jafuhom u, bħal f’dan il-każ, li jikkontestawhom quddiem il-qorti tal-Unjoni Ewropea. Minħabba f’hekk, huma kienu jikkontribwixxu sabiex tiġi mħarsa ċ-ċertezza legali. Minn dan il-Qorti Ġenerali kkonkludiet li l-KSM kellu kompetenza jistabbilixxi, fir-Regoli tal-Proċedura tiegħu, ir-regoli ta’ votazzjoni tiegħu.
Fir-rigward, min-naħa l-oħra, tal-kontenut tal-Artikolu 19(5) tar-Regoli tal-Proċedura tal-KSM, il-Qorti Ġenerali rrilevat li r-regoli tal-KSM dwar l-astensjonijiet kienu ispirati direttament mill-Artikolu 238(4) TFUE dwar il-votazzjonijiet li jseħħu fi ħdan il-Kunsill tal-Unjoni Ewropea. Peress li l-Artikolu 19(5) tar-Regoli tal-Proċedura tal-KSM kien ispirat minn din id-dispożizzjoni, li tgħid li l-fatt li wieħed jastjeni milli jieħu pożizzjoni ma għandux jipprekludi l-adozzjoni ta’ deċiżjonijiet li jeħtieġu ftehim unanimu, ma setax jiġi sostnut li dan kien imur kontra l-prinċipji demokratiċi fundamentali u kien jippreġudika l-kompetenzi tal-Parlament, tal-Kunsill jew tal-Kummissjoni. Barra minn hekk, astensjoni għandha tinftiehem, fis-sens normali tagħha, bħala l-fatt li wieħed jirrifjuta li jieħu pożizzjoni fuq proposta partikolari u mhux rifjut tal-proposta inkwistjoni.
Sussegwentement, fir-rigward tal-mertu, il-Qorti Ġenerali ċaħdet, b’mod partikolari, il-kap ta’ illegalità bbażat fuq allegat ksur tad-dritt għal smigħ tar-rikorrenti matul il-proċedura ta’ adozzjoni tad-deċiżjoni kkontestata.
Preliminarjament, il-Qorti Ġenerali kkonstatat li, anki jekk il-verżjoni bil-Franċiż tal-Artikolu 59(4) tar-Regolament REACH issemmi d-dritt tal-partijiet ikkonċernati li jissottomettu “kummenti”, id-dritt tal-imsemmija partijiet jikkonsisti fi dritt iktar wiesa’ li jissottomettu “osservazzjonijiet”. Din l-interpretazzjoni ġiet ikkonfermata mill-verżjoni Spanjola, Ġermaniża, Ingliża u Taljana ta’ din id-dispożizzjoni.
Madankollu, il-Qorti Ġenerali fakkret li l-Artikolu 59(4) tar-Regolament REACH sempliċement jipprevedi konsultazzjoni pubblika li ma tagħti lill-partijiet ikkonċernati l-ebda dritt proċedurali speċifiku minbarra dak li jissottomettu kummenti.
Bl-istess mod, l-Artikolu 85(4) tar-Regolament REACH u l-istatus ta’ osservatur kif iddefinit mill-ECHA ma jagħtux dritt għal smigħ lill-partijiet ikkonċernati li jipparteċipaw fil-laqgħa tal-KSM. Huma joffrulhom biss il-possibbiltà li jippreżentaw osservazzjonijiet fuq punti speċifiċi u possibbilment iddeterminati minn qabel.
Fl-aħħar nett, il-Qorti Ġenerali kkunsidrat li r-rikorrenti ma setgħux jallegaw b’mod validu li l-ECHA wettqet żball manifest ta’ evalwazzjoni meta kkunsidrat li l-proprjetajiet marbuta mal-futur fl-ambjent tal-melamina kellhom effetti li setgħu jikkontribwixxu sabiex jitqies li din is-sustanza kellha tiġi identifikata bħala sustanza ta’ tħassib serju ħafna skont l-Artikolu 57(f) tar-Regolament REACH.
F’dan ir-rigward, il-fatt li din id-dispożizzjoni tirreferi, għall-finijiet tad-determinazzjoni tal-livell ta’ tħassib ekwivalenti, għas-sustanzi msemmija fl-Artikolu 57(a) sa (e) tar-Regolament REACH ma jfissirx li sustanza għandha tissodisfa l-kriterji ta’ identifikazzjoni ta’ dawn is-sustanzi sabiex tkun tista’ tiġi identifikata bħala sustanza ta’ tħassib serju ħafna. Konsegwentement, l-ECHA la hija limitata biss għall-klassijiet ta’ perikolu stabbiliti mir-Regolament Nru 1272/2008 (
3
), u lanqas mill-kriterji stabbiliti speċifikament fl-Anness XIII tar-Regolament REACH.
Mill-banda l-oħra, hija l-ECHA li għandha tanalizza l-perikoli li jirriżultaw mill-proprjetajiet intrinsiċi tas-sustanza li l-identifikazzjoni tagħha bħala sustanza ta’ tħassib serju ħafna hija prevista, filwaqt li ġie ppreċiżat li l-kunċett ta’ “perikolu” jiddeskrivi kwalunkwe prodott jew proċess li “jista’” jkollu effett negattiv fuq is-saħħa tal-bniedem u fuq l-ambjent. F’dan ir-rigward, l-Artikolu 57(f) tar-Regolament REACH ma jeżiġix li, sabiex tipparteċipa fl-identifikazzjoni ta’ sustanza bħala ta’ tħassib serju ħafna, proprjetà intrinsika għandha, bħala tali u meħuda waħedha, tkun tista’ jkollha effett serju. Madankollu, huwa neċessarju li din ikollha effett li, flimkien ma’ effetti oħra marbuta ma’ proprjetajiet intrinsiċi oħra, jista’ jagħti lok għal effett serju fuq is-saħħa tal-bniedem jew fuq l-ambjent.
Il-fatt stess li sustanza, minħabba l-proprjetajiet tagħha marbuta mal-futur fl-ambjent, tista’ faċilment tinxtered u tkun preżenti fl-ambjent jikkostitwixxi effett, peress li dawn huma konsegwenzi marbuta mal-proprjetajiet intrinsiċi tagħha. Sustanzi persistenti u bijoakkumulattivi jistgħu jitqiesu bħala sustanzi li għandhom effetti serji fuq is-saħħa tal-bniedem jew fuq l-ambjent. Issa, il-persistenza u l-bijoakkumulazzjoni huma tabilħaqq proprjetajiet marbuta mal-futur fl-ambjent ta’ sustanza. F’dawn iċ-ċirkustanzi, l-effetti marbuta mal-proprjetajiet li jikkonċernaw il-futur fl-ambjent ta’ sustanza, bħall-persistenza tagħha, il-mobbiltà tagħha u l-potenzjal ta’ trasport tagħha fuq distanzi twal, jistgħu jittieħdu inkunsiderazzjoni sabiex jiġi ddeterminat jekk sustanza jistax ikollha effetti serji fuq is-saħħa tal-bniedem jew fuq l-ambjent li jqajmu livell ekwivalenti ta’ tħassib.
(
1
)	Regolament (KE) Nru 1907/2006 tal-Parlament Ewropew u tal-Kunsill tat‑18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU 2006, L 396, p. 1, rettifiki fil-ĠU 2007, L 136, p. 3, fil-ĠU 2008, L 141, p. 22 u fil-ĠU 2009, L 36, p. 84, iktar ’il quddiem ir-“Regolament REACH”).
(
2
)	Konformement mal-Artikolu 59(4) ta’ dan ir-regolament.
(
3
)	Regolament (KE) Nru 1272/2008 tal-Parlament Ewropew u tal-Kunsill tas‑16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (ĠU 2008, L 353, p. 1, rettifiki fil-ĠU 2011, L 16, p. 1, fil-ĠU 2016, L 349, p. 1 u fil-ĠU 2019, L 117, p. 8).